C 214/144
SK
Úradný vestník Európskej únie
16.6.2023
Štvrtok 19. januára 2023
66. vyjadruje hlboké poľutovanie nad tým, že päť členských štátov, a to Poľsko, Maďarsko, Švédsko, Dánsko a Írsko, sa stále odmieta zúčastňovať na činnosti Európskej prokuratúry; 67. vyjadruje poľutovanie nad tým, že účasť členských štátov na činnosti Európskej prokuratúry nie je povinná; opakuje svoju výzvu zostávajúcim členským štátom, aby sa k Európskej prokuratúre čo najskôr pripojili; vyzýva Komisiu, aby pozitívnymi opatreniami stimulovala účasť na činnosti Európskej prokuratúry; 68. zdôrazňuje, že v právnych rámcoch úradu OLAF a Európskej prokuratúry sa jasne stanovuje, že oba úrady budú úzko spolupracovať, pričom budú rešpektovať svoje individuálne mandáty, právomoci a kompetencie; v tejto súvislosti konštatuje, že OLAF v roku 2021 začal 26 doplňujúcich vyšetrovaní a uskutočnil osem podporných operácií; poznamenáva, že úrad OLAF postúpil Európskej prokuratúre 167 spisov, ktoré sa týkali najmä zdieľaného riadenia (63) a priamych výdavkov (34) a interných a medzinárodných vyšetrovaní v zhodnom počte (po 25 prípadov); oceňuje, že tento prenos viedol k začatiu 85 trestných vyšetrovaní Európskou prokuratúrou a že tieto prípady sa týkajú celkovej straty v rozpočte EÚ odhadovanej na 2,2 miliardy EUR; nabáda úrad OLAF a Európsku prokuratúru, aby pokračovali v posilňovaní svojej spolupráce; 69. pripomína, že OLAF aktívne spolupracuje s Európskym dvorom audítorov, Eurojustom a Europolom; víta spoločné úsilie úradu OLAF a Europolu pri posudzovaní hrozieb a zraniteľnosti Mechanizmu na podporu obnovy a odolnosti a ich spoluprácu s ostatnými útvarmi Komisie poverenými dohľadom nad Mechanizmom na podporu obnovy a odolnosti (Generálne riaditeľstvo pre hospodárske a finančné záležitosti a generálny sekretariát Komisie); oceňuje spoločnú správu OLAF-u a Europolu s názvom „Posúdenie hrozieb pre fond NextGenerationEU (NGEU)“; 70. oceňuje pracovnú dohodu medzi Europolom a Európskou prokuratúrou, ktorá nadobudla platnosť 19. januára 2021; konštatuje, že 3. septembra 2021 bola podpísaná aj pracovná dohoda o rámci spolupráce medzi Európskou prokuratúrou a Európskym dvorom audítorov; 71. je si vedomý toho, že Európska prokuratúra a skupina Európskej investičnej banky (ďalej len „EIB“) podpísali aj dohody o spolupráci, ktorými sa zaručuje, že EIB môže bezproblémovo odovzdávať informácie, ktoré patria do pôsobnosti Európskej prokuratúry, predtým, ako generálny inšpektorát EIB prijme akékoľvek opatrenie; 72. žiada o užšiu spoluprácu s Eurojustom; víta výmenu odborných poznatkov a účastníkov seminárov a iných prezentácií, ale domnieva sa, že príspevok Eurojustu by sa mal posúdiť a vymedziť v rámci štruktúry na boj proti podvodom, pričom by sa malo vychádzať z jeho komplementárnosti s Európskou prokuratúrou a mali by sa potvrdiť synergie vyplývajúce zo spolupráce s úradom OLAF; 73. víta spustenie operácie Sentinel a fóra NextGenerationEU týkajúceho sa presadzovania práva (Law Enforcement Forum), ktoré je spoločnou iniciatívou Europolu a Talianska a spája Europol, Európsku prokuratúru, OLAF, Eurojust, Agentúru EÚ pre odbornú prípravu v oblasti presadzovania práva a členské štáty poskytnutím fóra na výmenu spravodajských informácií a koordináciu operácií na boj proti prenikaniu organizovanej trestnej činnosti do legálneho hospodárstva a na ochranu balíka stimulov NextGenerationEU s osobitným zameraním na korupciu, daňové úniky, spreneveru a pranie špinavých peňazí; zastáva názor, že v záujme účinného riešenia hrozby, ktorú predstavuje organizovaná trestná činnosť, má kľúčový význam výmena najlepších postupov a rozvoj spoločných a koordinovaných stratégií; 74. pripomína, že úrad OLAF nebol zriadený len na účel interných vyšetrovaní, ale aj podpory členských štátov pri vedení externých vyšetrovaní; zdôrazňuje, že zásada subsidiarity bráni úradu OLAF v začatí vyšetrovaní vtedy, ak majú členské štáty lepšie možnosti konať, neznamená to však, že OLAF nemôže vykonávať analýzy opakujúcich sa prípadov, trendov a vzorcov či stavať na posilnenej spolupráci a úspešných opatreniach založených na jeho schopnosti odhaľovať uvedené javy; 75. uznáva, že v colných záležitostiach existuje mimoriadne úzka operačná koordinácia medzi úradom OLAF, Úradom Európskej únie pre duševné vlastníctvo, Interpolom a WCO; vyjadruje poľutovanie nad nedostatkami systémov varovania členských štátov; 76. je si vedomý, že 18. júna 2021 Komisia a Európska prokuratúra podpísali administratívnu dohodu týkajúcu sa vykonávania povinnosti vzájomného informovania a konzultácií stanovenú v článku 103 ods.
2 nariadenia o Európskej prokuratúre, na základe ktorej môže Európska prokuratúra účinnejšie vyšetrovať a stíhať trestné činy, ktoré majú vplyv na rozpočet EÚ, a útvary Komisie môžu zabezpečiť primerané administratívne, finančné a disciplinárne následné opatrenia v súvislosti s vyšetrovaniami Európskej prokuratúry vrátane preventívnych opatrení na ochranu rozpočtu EÚ;